
Molekuláris szubtípus markerek expressziójának vizsgálata primer és agyi metasztatikus kissejtes tüdődaganatokban

Kulcsszavak: Immunhisztokémia; SCLC; heterogenitás; plaszticitás
Bevezetés
A kissejtes tüdőcarcinomákat (SCLC-ket) korai áttétképzés és rendkívül kedvezőtlen prognózis jellemzi, az agyi áttétek kialakulása gyakran megpecsételi a betegek sorsát. A terápiában nem történt érdemi előrelépés az utóbbi évtizedekben, azonban az SCLC-ket a közelmúltban 4 szubtípusba sorolták az ASCL1, NeuroD1, POU2F3 és YAP1 expressziója alapján. A molekuláris alosztályok jellemző eltéréseit célzó altípus-specifikus kezelések növelhetik a betegek túlélését, azonban egyelőre kevés adat áll rendelkezésre arról, hogy a molekuláris szubtípus markerek expressziója hogyan változik a daganat progressziója során. Vizsgálatunk célja az volt, hogy összehasonlítsuk a felsorolt molekuláris markerek expresszióját primer és agyi metasztatikus SCLC-kben.
Módszerek
A molekuláris markerek immunhisztokémiai vizsgálatát 120 SCLC mintán végeztük el, amelyek között 10 ugyanazon betegből származó (primer-primer, primer-agyi áttét vagy agyi áttét-agyi áttét) mintapár is volt. Emellett SCLC xenograftban (H146) is értékeltük az altípus markerek expressziójának változásait kemoterápia alkalmazását követően, valamint hosszútávú kísérlet során.
Eredmények
A primer SCLC-kel összehasonlítva agyi metasztázisokban jelentősen emelkedett a többszörös – elsősorban az ASCL1high/NeuroD1high és az ASCL1high/NeuroD1high/YAP1high – szubtípusok előfordulása. A mintapárok vizsgálata során azok altípusa csak az esetek egyharmadában egyezett meg. Bár nem figyeltünk meg szignifikáns változást a szubtípusok eloszlásában kemoterápiát követően, az ASCL1 expresszió csökkenését és a NeuroD1 expresszió növekedését mutattuk ki a hosszútávú xenograft vizsgálat során.
Megbeszélés
Eredményeink rámutatnak, hogy a molekuláris szubtípus markerek változhatnak betegség progressziója során, így a primer SCLC szubtípusának vizsgálata nem feltétlenül ad pontos információt a rekurrens/metasztatikus daganat jellemzőiről. Ezek alapján az altípus-specifikus célzott terápia bevezetése előtt újabb mintavétel és molekuláris altípus meghatározás válhat szükségessé.



